1997-yilda paxta yig‘im-terim mavsumini tashkiliy ravishda o‘tkazish chora-tadbirlari to‘g‘risida

1997-yil paxta hosilini yig‘ishtirib olishga o‘z vaqtida tayyorgarlik ko‘rish va uni o‘tkazish, paxta mahsuloti hajmlarini ko‘paytirish va sifatini yaxshilashda qishloq xo‘jaligi xodimlarining moddiy manfaatdorligini oshirish maqsadida Vazirlar Mahkamasi qaror qiladi:
 1. Paxta yig‘im-terimi mavsumiga tayyorgarlik ko‘rish va uni o‘tkazish davomida paydo bo‘luvchi masalalarni tezkorlik bilan hal etish uchun 1-ilovaga muvofiq tarkibda Respublika komissiyasi tuzilsin.
 2. Qoraqalpog‘iston Respublikasi Vazirlar Kengashi, viloyatlar va tumanlar hokimliklari, “O‘zqishloqxo‘jalikta’minottuzatish” davlat-kooperativ qo‘mitasi, Qishloq va suv xo‘jaligi vazirligi, “O‘zdavpaxtasanoatsotish” uyushmasi va “O‘zqishloqxo‘jalikmash-xolding” kompaniyasi xo‘jaliklarning yig‘im-terimga tayyorligini puxta tahlil qilsinlar va moddiy-texnika bazaning yig‘im-terimga va paxta tayyorlashga 1-sentabrgacha tayyorlab qo‘yilishini va yig‘im-terim mavsumini yuqori tashkiliy darajada o‘tkazishni ta’minlovchi qo‘shimcha chora-tadbirlar ko‘rsinlar.
 3. Paxta tolasi davlat xaridi hajmi Vazirlar Mahkamasining “1997-yilda paxta yetishtirish hajmlari to‘g‘risida” 1996-yil 13-dekabrdagi 441-son qaroriga muvofiq belgilanganligi ma’lumot uchun qabul qilinsin.
 4. O‘zbekiston Respublikasi Moliya vazirligi jahon bozorida paxta tolasi narxining 80 foizi darajasidan kelib chiqib paxtani qayta ishlash va tolani transportda tashish xarajatlarini hisobga olib 1997-yil hosili paxta xomashyosining yangi xarid narxlari preyskurantini bir hafta muddatda ishlab chiqsin hamda manfaatdor vazirliklar va idoralarga yetkazsin.
 “O‘zdavpaxtasanoatsotish” uyushmasi topshirilgan paxta xomashyosi uchun xo‘jaliklar bilan uning qiymatining 90 foizi hisobidan kelib chiqib hisob-kitob qilsin, uzil-kesil hisob-kitoblar qayta ishlash yakunlari bo‘yicha qilinadi.
 5. Hosilni yig‘ishtirib olishda moddiy rag‘batlantirishni kuchaytirish uchun xo‘jaliklarga paxta terishda quyidagi chegaralangan miqdorlarda haq to‘lash tavsiya etilsin:
 ikki qatorli paxta terish mashinasida terilgan konditsion og‘irligi 1 tonna bo‘lgan paxta uchun — kamida 90 so‘m, to‘rt qatorli mashinada terilganda — 55 so‘m;
 qo‘lda terilgan 1 kilogramm o‘rta tolali paxta uchun — kamida 3,5 so‘m, ingichka tolali paxta uchun kamida 4,5 so‘m.
 Yig‘im-terim ishlarida band bo‘lganlar bilan har besh kunda hisob-kitob qilinsin.
 Xo‘jaliklar rahbarlarining e’tibori yuqori sortli paxta terib olinishi uchun terimchilarni rag‘batlantirishni nazarda tutgan holda yig‘im-terim mavsumining dastlabki kunlaridan boshlab paxta terimi uchun eng yuqori haq belgilanishi zarurligiga qaratilsin.
 Pul-kredit siyosati bo‘yicha respublika komissiyasi (Mullajonov) agrosanoat kompleksida mehnatga haq to‘lashning bazaviy darajasini mazkur bandga muvofiq qayta ko‘rib chiqsin.
 6. Markaziy bank, “Paxta-bank”, “O‘zsanoatqurilishbank”, “O‘ztadbirkorbank”, “Mevasabzavotbank” terimchilar bilan, shuningdek paxtani yuklash, tushirish, tayyorlash, transportda tashish va joylashtirish va ishlov berishda, paxta terish texnikasiga texnik xizmat ko‘rsatish va tuzatish bilan band bo‘lgan xodimlar bilan o‘z vaqtida hisob-kitob qilish uchun xo‘jaliklarni va paxta tozalash zavodlarining tayyorlov punktlarini naqd pul bilan ta’minlasinlar.
 7. “O‘zkimyosanoat” uyushmasi (Yusupbekov), Qishloq va suv xo‘jaligi vazirligi (Jumaniyozov), Qoraqalpog‘iston Respublikasi Vazirlar Kengashi, viloyatlar va tumanlar hokimliklari xo‘jaliklarga defoliantlar yetkazib berilishini va g‘o‘za bargini to‘kish 2-ilovaga muvofiq hajmlarda va muddatlarda o‘tkazilishini ta’minlasinlar.
 “O‘zbekiston havo yo‘llari” milliy aviakompaniyasi (Ro‘zmetov) “O‘zagrokimyota’minot” davlat-aksionerlik birlashmasining buyurtmanomalari bo‘yicha g‘o‘za bargini to‘kish uchun zarur miqdorda samolyotlar va vertolyotlar ajratsin.
 8. Qishloq va suv xo‘jaligi vazirligi (Jumaniyozov), “O‘zqishloqxo‘jalikta’minottuzatish” davlat-kooperativ qo‘mitasi (Olimjonov), Qoraqalpog‘iston Respublikasi Vazirlar Kengashi, viloyatlar hokimliklari:
 shu yilning 25-avgustiga qadar mashinalarni traktorlarga tirkagan holda, paxta terish texnikasini, yuklash — transportda tashish vositalarini to‘liq tayyor holga keltirsinlar, terish-transport otryadlarini mexanizatorlar va tuzatish-xizmat ko‘rsatish xodimlari bilan butlasinlar. Xo‘jaliklarda va tuzatish korxonalarida dvigatellar, uzellar va agregatlarni, boshqa zarur materiallarni almashtirish fondlari tashkil etsinlar. Har bir paxta terish mashinasini ishga qo‘yishning texnikaviy talablariga muvofiq ularni tegishli dalolatnoma rasmiylashtirilgan holda komissiyalar tomonidan qabul qilinishini tashkil etsinlar;
 paxta terish mashinalarini paxta yig‘im-terimiga 3-ilovaga muvofiq miqdorlarda chiqarsinlar;
 paxta terish mashinalaridan unumli foydalanish maqsadida ularni terim-transport otryadlari tarkibida jamlasinlar va ishlashini tashkil etsinlar.
 9. “O‘zqishloqxo‘jalikmash-xolding” Xolding kompaniyasi (Matchonov) paxta yig‘im-terimi mavsumi boshlanishiga qadar qishloq xo‘jaligiga 1000 ta paxta terish mashinasi, shu jumladan, xo‘jalik sinovlarini o‘tkazish uchun 50 ta gorizontal shpindelli paxta terish mashinasi, shuningdek “O‘zqishloqxo‘jalikta’minottuzatish” davlat-kooperativ qo‘mitasi tashkilotlari bilan tuzilgan shartnomalarga muvofiq traktorlar, pritseplar, ko‘rak terish mashinalari va ehtiyot qismlar yetkazib berilishini ta’minlasin.
 “O‘zqishloqxo‘jalikta’minottuzatish” davlat-kooperativ qo‘mitasi (Olimjonov) paxta terish mashinalarini sotib olsin va ularni asosan Qoraqalpog‘iston Respublikasi, Jizzax, Sirdaryo, Qashqadaryo viloyatlari mashina-traktor parklari balansiga qabul qilsin hamda 3-ilovaga muvofiq ularning yuqori unum bilan ishlatilishini tashkil etsin.
 10. Qishloq va suv xo‘jaligi vazirligi, “O‘zqishloqxo‘jalikta’minottuzatish” davlat-kooperativ qo‘mitasi Jizzax va Sirdaryo viloyatlari hokimliklari bilan birgalikda Farg‘ona vodiysi viloyatlari va Toshkent viloyatidan hosilni yig‘ib-terib olishga paxta terish texnikasi va mehnat resurslarini safarbar qilish yuzasidan shartnomalar tuzilishini tashkil etsinlar.
 12. “O‘zqishloqxo‘jalikmash-xolding” kompaniyasi (Matchonov) va “O‘zqishloqxo‘jalikta’minottuzatish” davlat-kooperativ qo‘mitasi (Olimjonov) paxta terish texnikasini mavsumga tayyorlashni tugallashda xo‘jaliklarga texnikaviy yordam ko‘rsatish hamda ularning uzluksiz ishlashini ta’minlash uchun sanoat korxonalarini viloyatlarga 4-ilovaga muvofiq biriktirsinlar.
 13. “O‘zdavneftmahsulot” birlashmasi (Tojiyev) yonilg‘i-moylash materiallari 1997-yil sentyabr — noyabr oylarida xo‘jaliklarga, mashina-traktor parklariga va paxta tozalash korxonalariga yig‘im-terim ishlarini, tayyorlov punktlarida paxtaga ishlov berishni kuzgi shudgorlashni va boshoqli don ekishni uzluksiz o‘tkazish uchun zarur bo‘lgan hajmlarda, ular qiymatining 15 foizini oldindan undirmagan holda, hisob-kitoblarni paxta xomashyosining paxta tozalash zavodlariga sotilishiga qarab birinchi navbatda amalga oshirish sharti bilan, yetkazib berilishini ta’minlasin.
 14. O‘zbekbirlashuv, “O‘zbeksavdo” va “Yog‘moytamakisanoat” uyushmalari, “O‘zdonmahsulot” korporatsiyasi joylarda ko‘chma savdo tashkil etib qishloq aholisini va paxta terimi qatnashchilarini oziq-ovqat va nooziq-ovqat mahsulotlari bilan ta’minlash masalalarini o‘z vaqtida hal etsinlar.
 15. O‘zbekiston Respublikasi Sog‘liqni saqlash vazirligi paxta yig‘im-terimida band bo‘lgan xodimlarga tibbiy xizmat ko‘rsatish chora-tadbirlarini belgilasin.
 16. O‘zbekiston Respublikasi Madaniyat ishlari vazirligi hosilni yig‘ishtirib olish davrida terimchilarga madaniy xizmat ko‘rsatishni tashkil etsin, san’at va adabiyot ustalarining xo‘jaliklarga borishlarini nazarda tutsin.
 17. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari I. H. Jo‘rabekov zimmasiga yuklansin.